ETXEBARRIETA LEGRAND (EH Bildu, 2017-03-23):
Eskerrik asko, eta egun on guztioi.
Euskal gazteria, jendartean kokatzen den kolektibo espezifikoa da, eta euskal jendartea bezala, kolektibo hau ere, anitza eta zabala da.
Kolektibo batez ari gara, ez garelako arlo edo eremu zehatzetan kokatzen diren gazteriaz ari.
Gazteek osatzen dutena, eremuz eremu, arazo eta bizipen zehatzak dituen kolektiboa izateaz gain, Euskal Herriaren bizitza politiko, sozial eta ekonomikoaren garapenak, bete betean eragiten dien sektorea da.
Gazteak erpin ezberdinetako errealitateei aurre egin beharrean aurkitzen dira. Eta askotan, honek, sarri askotan arazo bati baino gehiagori aurre egitera daramatza. Ikasketak, enplegua, etxebizitza, lagunarte, familia ingurua zein bikote harremanak, sexualitatea, garraioa, erabakitzeko gaitasuna, aisialdia zein kirola. Azken finean, bizitza burujabeak izateko garatu eta bizi ahalko dituzten eskubide eta erabakiez ari gara.
Horregatik, lanketa integrala behar du izan eta horregatik, Euskal Herria Bildutik garrantzitsutzat jo genuen Elkarrekin Podemosek aurkeztutako legez bestekoan, aterki integral hori txertatzea, lege integralaren ideia, alegia.
...jo genuen Elkarrekin Podemosek aurkeztutako legez bestekoan, aterki integral hori txertatzea, lege integralaren ideia, alegia.
Beraz, eskerrak eman nahi dizkiegu erdibidekoa lortzeko lanean egindako esfortzuagatik eta hain zuzen gazte enpleguaren ikuspegi orokorrago, aterki orokorrago batean kokatzeko dugun ardura amankomunari heltzeagatik. Emantzipazioaz ari gara bai bizitza burujabeaz garatu ahal izateaz.
Beraz, gazteria zeharkako eran ez ezik, modu zehatzean landu beharreko esparrua da, aldaketa politiko eta sozialaren bidean motorra izango den gazteriaren etorkizun duina gaurdanik eraiki eta bermatzeko. Zentzu honetan, apustu garbia egiten dugu, EAEko gazteen oraina eta geroa bermatuko dituzten politikak proposatu eta egikaritzeko, haien parte-hartzea, haien iritzia, haien lana ezinbestekoa izango delarik eta hain zuzen horregatik prozesu parte-hartzailea horri erantzuten dio.
Eta horregatik gazteei zuzendutako legea gazteekin batera sortzea da proposatzen dugun puntuetako bat. Gazteak pairatzen dabiltzan prekarietatea gainditzeko duten potentzialitate guztia baliatzeko, egungo eta etorkizuneko jendarte solidario libre eta anitzagoa garatzeko haien ahotsa entzun behar dugu eta gazteriaren legea sortu behar dugu.
Gazteen enplegu eta laneratzea laguntzeko berme bezala gazteria lege bat, beraz, beharrezkoa dela uste dugu, gazteak prekarietatetik atera eta bizi baldintza duinak izan dezaten bermatuko duena, aholkularitza eta zerbitzu integralak barneratuko dituena, laneratzeko aukerak sustatuz, ekintzaileei aholkularitza eskainiz, formazio eskaintza bideratuz, laguntza zein prestazio sozialak artikulatuz, etxebizitza eskuratzeko aukerak erraztuz, parte-hartze efektiboa artikulatuz, hau da, emantzipaziorako aukerak irekiko dizkienak, besteren artean.
Lege honen osaketa euskal gazteriaren diagnostiko zabal batekin eduki beharko du hastapena, aurreko legegintzaldian egondako ponentziak utzitako ondorioak jasoaz, alegia. Prozesu parte-hartzaileari ekingo diogu, beraz, Euskal Autonomia Erkidegoan dauden gazte eragile desberdinen parte-hartzea bilatuz eta, nola ez, euskal gazteriaren kontseiluaren inplikazio zuzena bultzatuz.
Beraz, ezin dugu ukatu garrantzitsua dela Euzko Alderdi Jeltzaleak eta PSEk aurkezten duten Enplegu Planari ekitea eta Gobernuak berak bide horretan lan egingo duela espero dugu, eta ulertzen dugu aurkeztutako zuzenketaren zergatia eta halaxe aitortu genizuen, baina adierazi bezala, guk aterki orokor horri emantzipazioen ikuspegi integralari heldu beharrean geundela iruditu zaigu prekarietatea, bizitza prekarioak lanpostu batekin konpontzen ez direla uste bai dugu, prekarietatean sakontzen duten enpleguekin topo egiten dugulako askotan, ez? Eta bizitza burujabe horien bidean kontuan hartu beharreko faktore eta eremu asko daudela uste dugu, ba arestian aipatutakoak.
Beraz, horregatik pozez hartzen dugu gaurkoan erdibidekoa eta bide horretan urratsak elkarrekin ematea ziurtzat jotzen dugunez, ba horrekin gaurkoan geratuko gara eta eskerrak eman guztioi egindako ahalegin horregatik.
Mila esker.